Libi: NATO merr komandën e operacioneve në Libi
Media amerikane njoftoi se agjentët e CIA-s po përpiqen të mbledhin informacione mbi rebelët në terren.
NATO mori komandën e plotë të të gjitha operacioneve ajrore mbi Libi nga Shtetet e Bashkuara që deri tani kishin rolin udhëheqës që nga fillimi i zbatimit të zonës së ndalim fluturimit. Dje, njoftime të medias amerikane thanë se presidenti Barak Obama ka dhënë një autorizim sekret për operacione të fshehta në mbështetje të rebelëve anti-qeveritarë. Ndërkohë, Ministri i Jashtëm i Libisë, Musa Kusa, arriti në Britani pasi deklaroi se po largohej nga qeveria e Moamar Gadafit. Sekretari i Përgjithshëm i NATO-s Anders Foh Rasmusen tha se tranzicioni përfundoi sot. Operacioni i NATO-s i quajtur “Mbrojtësi i Bashkuar” do të zbatojë rezolutën e Këshillit të Sigurimit të OKB-së për zonën e ndalim-fluturimeve, embargon e armëve dhe sulmet ajrore për mbrojtjen e civilëve. Ndërkohë, njoftimet në median amerikane thanë se CIA ka dërguar njësi operativësh në Libi për mbledhjen e informacioneve të zbulimit dhe për të kontaktuar me forcat anti-Gadafi. Operacionet thuhet të jenë autorizuar në mënyrë të fshehtë nga presidenti Barak Obama. Njoftimet citojnë zyrtarët të kenë thënë se agjentët e zbulimit po përpiqen të kuptojnë identitetin dhe aftësitë e forcave rebele, para se të vendosin nëse do t’u sigurojnë atyre ndihmë ushtarake. Një zëdhënës i opozitës libiane nuk pranoi të konfirmonte kontaktet me Shtetet e Bashkuara. Ndërkohë, Ministri i Jashtëm libian Musa Kusa ka arritur në Britani dhe ka deklaruar se po largohet nga qeveria e Muamar Gadafit. Sekretari i Jashtëm britanik Uilliam Hejg tha se largimi i zotit Kusa tregon se qeveria e kolonel Gadafit është e përçarë dhe po shpërbëhet. Një zëdhënës i qeverisë libiane mohoi që ministri i jashtëm të kishte braktisur postin e tij, duke thënë se ai ishte në Britani me mision diplomatik.